Mahkemede fevral 26 mitinginiñ fotoresimlerinde Çiygoznı tapmadılar – Polozov
16 yanvar 2017, 18:20
Kreml kontrol etken Qırım Yuqarı mahkemesinde 2014 senesi fevral 26 künü Aqmescitte olıp keçken miting fotoresimleri tedqiq etilip, Qırımtatar Milliy Meclisiniñ reis muavini Ahtem Çiygoz anda qayd etilmedi. Bunı Çiygoznıñ advokatı Nikolay Polozov video izaatında ayttı.
Polozovnıñ aytqanına köre, 2017 senesi yanvar 16 künü oturışınıñ birinci qısmında mahkeme prokuror bergen delillerni tedqiq etti: 2014 senesi fevral 26 mitinginiñ fotoresimlerini.
«Saat 14:24-ke qadar fotoresimler tedqiq etildi. Bu vaqıtqa qadar fotoresimlerde bir de bir kütleviy çatışmay qayd etilmey. Ahtem Çiygoz da yokh, zarar körgen şaatlarnıñ malümatı kerçek degil. Olar Çiygoz miting iştirakçilerini idare etip, açılğan koridorda yüre edi, dep aytqan ediler», – dedi advokat.
Yanvar 16-da Polozov «Çiygoz davasınıñ» mahkemesinde «zarar körgenniñ» malümatları onsız seslendirildi, dep bildirgen edi.
Advokatnıñ aytqanına köre, nevbetteki mahkeme oturışı yanvar 17-ne belgilendi.